《夏初临 平山堂看龙舟》
清代·阮恩滦

高阁凌霄，长坂掣练，正逢竞渡芳游。遥指旌旗，回旋三两龙舟。

满湖烟景齐收。沸笙歌、乱逐中流。锦波荡桨，春雷叠鼓，作势昂头。

当年阑槛，种柳依依，醉翁陈迹，鸿雪空留。青山无恙，哀弦豪竹都休。

罗绮云稠，笑无端、极目凭楼。惹闲愁。几多鳞爪，惊起沙鸥。

作者简介：江苏仪徵人，字湄川。阮元孙女，杭州诸生沈霖元室。善书画，嗜琴，人呼琴女。有《慈晖馆诗钞》。